L-ammiraturi tal-kickboxing lokali dan l-aħħar qed ikollhom opportunità sabiex jaraw it-talent lokali f'azzjonijiet diversi. Fil-fatt, lokalment dan l-isports miexi 'l quddiem b'mod sodisfaċenti. Riċentament, proprju f'Jannar li għadda, kickboxer lokali rebaħ il-ġlieda kontra t-Taljan Andrei Racarlu li saret waqt l-edizzjoni tas-sena 2017 ta' Thai Boxe Mania ġewwa Palaruffini ta' Torino. Kien hemm attendenza ta' 3,000 persuna fl-avveniment li sar popolari ferm fl-Ewropa. Qed nirreferi għal Keith Azzopardi magħruf aktar fix-xena sportiva bħala Keith The Speed. Fil-fatt għal din il-ġlieda, Keith iġġieled bis-shorts tal-mibki kickboxer Reuben Azzopardi, li kien tielef ħajtu waqt inċident bi quadbike. "Nemmen li Reuben kien miegħi waqt din il-ġlieda prestiġġjuża għalija," beda jgħidli emozzjonat Keith fil-bidu ta' din l-intervista miegħu. Keith huwa atleta versatili ħafna u s-suċċessi tiegħu qed ikomplu jżidu mar-ruxxmata ta' riżultati tajba li qed ikompli jkollhom il-klabbs lokali. L-ewwel titlu dinji li kien irnexxielu jikseb imur lura għal Awwissu tas-sena l-oħra meta kien rebaħ it-titlu semi-professjonali tad-dinja tal-World Kickboxing Network. Keith huwa minn Bormla, iżda joqgħod il-Fgura, għandu 24 sena, u bħala passatempi jħobb jagħmel it-tattoos. Huwa jiddeskrivi lilu nnifsu bħala persuna pożittiva ħafna, jaħdem għal ċertu ispirazzjonijiet f'ħajtu, jemmen fih innifsu u jieħu gost bis-suċċessi ta' ħaddieħor. Ilu jipprattika l-kickboxing għal dawn l-aħħar 12-il sena. Fi kliem Keith stess, il-kickboxing huwa tip ta' combat sport li min jipprattikah irid jagħti bis-saqajn, bl-idejn, u bl-irkoppa. Keith għażel dan l-isports għax minn dejjem kien miġbud lejn dak it-tip ta' sports u minn dejjem kien jara li kellu t-talent fih. Kien ikun ibbuljat fi żmien l-iskola Miegħi, Keith stqarr li fi żmien l-iskola ġieli kellu mumenti iebsin. Fil-fatt għamel xi żmien kien l-iżgħar tal-klassi, u kien ikun ibbuljat minn studenti oħrajn. Dak iż-żmien ommu kienet ħajritu jibda jipprattika l-arti marzjali. "Li nista ngħid huwa li mal-ewwel inġbidt lejh, u komplejt nipprattikah maż-żmien," beda jgħidli Keith. Meta kont żgħir, minn 13 sa 17-il sena, kelli interess partikolari fil-kickboxing. Fil-fatt kont diġà mmur training camps barra minn Malta u għal kompetizzjonijiet, ovvjament biex nipprattika dan l-isport. Dak iż-żmien ma kontx naħdem, u ma kontx qed nara flus matul dak il-perjodu. Eventwalment kelli nwaqqaf it-taħriġ tiegħi sabiex nibda naħdem, u qbadt naħdem għal rasi fuq tattoos." Is-sapport tal-kowċis tiegħu kien wieħed pożittiv, tant li ntlaqa' tajjeb u qabad jikkompeti mal-ewwel. "Mill-kowċis sibt ħafna sapport, kelli tir ewlieni sabiex nidħol fil-kompetizzjonijiet. Inzerta kienu ċempluli personalment biex ma naqtax mit-taħriġ, u dejjem tawni kuraġġ biex inkompli." Jibda jkun rikonoxxut bħala Keith the Speed Ta' min jgħid li l-istage name li juża għall-kickboxing – Keith The Speed, l-oriġini tiegħu tmur lura għal tliet snin ilu. Kien proprju s-Segretarju tal-Federazzjoni tal-Boxing, meta waqt li Keith kellu ġlieda kontra Skoċċiż, dan l-istess Segretarju kien affronta lil Keith u riedu jibda juża stage name għalih stess. "Niftakar kien qalli, li jien persuna ħafifa u li għandi ċertu ħeffa fija nnifsi, u allura minn dakinhar 'il quddiem beda jirreferi għalija bħala Keith The Speed. Personalment għoġobni u qbilt mal-idea li nibda nużah u sabiex jirreferu għalija bih." Mhux hekk biss, iżda Keith ser ikompli jipprattika dan l-isports fuq livell nazzjonali u ser ikun it-tieni kickboxer professjonali fl-istorja ta' Malta wara Daniel The Jet Zahra. Fuq bażi personali, Keith jipprattika l-kickboxing mit-Tnejn sas-Sibt, sessjonijiet ta' sagħtejn kuljum. "Dejjem sibt il-ħin għat-taħriġ tiegħi ta' kuljum, però ovvjament aktar ma jogħla l-livell, fil-futur ikolli ndaħħal sessjoni oħra filgħodu." Finalment xtaq jgħaddi messaġġ lill-qarrejja kollha ta' din il-gazzetta. "Nixtieq li kull min qed jaqra din l-intervista, jibda jew ikompli jagħti s-sapport tiegħu lil kull sports lokali li jeżisti. Jien personalment wara l-esperjenza li kelli f'Torino rajt ħafna sapport mill-media, u verament apprezzajt. B'hekk żidt il-kuraġġ fija nnifsi biex nirsisti għal avvenimenti oħra – u anke sabiex atleti oħrajn bħali jkollhom kuraġġ bis-sapport meħtieġ," temm jgħid Keith.